KOMMISSIONENS FORORDNING (EF) Nr. 496/2000

af 6. marts 2000

om gennemførelsesbestemmelser for artikel 6, stk. 1a, i Rådets forordning (EØF) nr. 822/87 om den fælles markedsordning for vin

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 822/87 af 16. marts 1987 om den fælles markedsordning for vin(1), senest ændret ved forordning (EF) nr. 1677/1999(2), særlig artikel 6, stk. 1a og 4, og

ud fra følgende betragtninger:

(1) Den produktionskapacitetsordning, der er fastsat i Rådets forordning (EF) nr. 1493/1999 af 17. maj 1999 om den fælles markedsordning for vin(3), indebærer, at der tildeles nyplantningsrettigheder inden for en vis grænse. Denne ordning træder i kraft den 1. august 2000. De presserende behov for yderligere rettigheder i visse vindyrkningsområder gav sig udslag i en ændring af Rådets endnu gældende forordning (EØF) nr. 822/87 gående ud på, at medlemsstaterne på forhånd kan tildele en del af de nye plantningsrettigheder.

(2) Ifølge artikel 6, stk. 1a, i forordning (EØF) nr. 822/87, således som det fremgår af forordning (EF) nr. 1677/1999, kan medlemsstaterne meddele tilladelser til nyplantninger fra den 1. januar 2000 og indtil udgangen af produktionsåret 1999/2000 ved at anvende indtil 20 % af de nye plantningsrettigheder, som de får tildelt i henhold til artikel 6, stk. 1, i forordning (EF) nr. 1493/1999. Disse rettigheder kan udelukkende anvendes under iagttagelse af bestemmelserne i afsnit II, kapitel I, i samme forordning.

(3) En effektiv forvaltning af ordningen med tildeling af nye plantningsrettigheder, jf. artikel 6, stk. 1, i forordning (EF) nr. 1493/1999, som kan sikre ligevægten på markedet, kræver et præcist kendskab til den vindyrkningskapacitet, rettighederne skal vedrøre.

(4) Rådet erkendte denne nødvendighed i forordning (EF) nr. 1493/1999, hvori det er fastsat, at for at tilskynde medlemsstaterne til at udarbejde en oversigt, bør kun de medlemsstater, der har udarbejdet en sådan oversigt, have adgang til at legalisere ulovligt beplantede arealer, øge plantningsrettighederne og yde omstrukturerings- og omstillingsstøtte.

(5) I sådanne tilfælde er det derfor helt nødvendigt, at oplysningerne om vindyrkningskapaciteten foreligger, inden der tildeles nye rettigheder, så markedsforstyrrelser undgås.

(6) Forvaltningskomitéen for Vin har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

Medlemsstaterne kan kun tildele de nye plantningsrettigheder, der omhandles i artikel 6, stk. 1a, i forordning (EØF) nr. 822/87, hvis de oplysninger om vindyrkningskapaciteten, der omhandles i artikel 2 i nærværende forordning, er blevet meddelt Kommissionen. Medlemsstaterne skal benytte objektive kriterier til at erkende, at produktionen af kvbd eller bordvin med en geografisk betegnelse på grund af vinkvaliteten ligger langt under efterspørgslen.

Artikel 2

1. De i stk. 2 omhandlede oplysninger kan opdeles på vindyrkningsområder. De kan endvidere kun fremlægges for ét af disse områder.

2. Der fremlægges oplysninger om:

a) det samlede vindyrkningsareal,

i) der opdeles på vinkategorier for så vidt angår arealer tilplantet med druesorter klassificeret som druer til persning, dvs. kvbd og bordvin, herunder det areal, der er egnet til produktion af vin med en geografisk betegnelse; ligeledes angives det areal, der berøres af hver druesort, som overstiger 5 % af det samlede areal; druesorter, hvis areal ligger under ovennævnte procentsats, angives som "andre druesorter"

ii) der skal angives separat for så vidt angår arealer tilplantet med druesorter klassificeret som druer til persning samt med druesorter til anden anvendelse; for denne arealklasse angives ligeledes det areal, der berøres af hver druesort, som overstiger 5 % af det samlede areal; druesorter, hvis areal ligger under ovennævnte procentsats, angives som "andre druesorter"

b) arealet for gyldige plantningsrettigheder, opdelt på:

i) nye plantningsrettigheder:

- tildelt producenterne pr. produktionsår

- anvendt for samme produktionsår

ii) genplantningsrettigheder, som producenterne råder over.

3. I meddelelsen til Kommissionen angives endvidere de pågældende informationskilder.

Oplysningerne i stk. 2 skal vedrøre:

- et historisk referenceår (som medlemsstaten fastsætter)

- 1998 med definitive oplysninger

- 1999 med definitive eller foreløbige oplysninger.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 6. marts 2000.

På Kommissionens vegne

Franz FISCHLER

Medlem af Kommissionen

(1) EFT L 84 af 27.3.1987, s. 1.

(2) EFT L 199 af 30.7.1999, s. 8.

(3) EFT L 179 af 14.7.1999, s. 1.